Saudiya Arabistoni ishbilarmonlari ilk bor Namangandagi xalqaro biznes-forumga keldi

Saudiya Arabistoni hukumat doiralari va yirik ishbilarmonlaridan iborat delegatsiya ilk bor Namanganga keldi. Bu haqda “Daryo” muxbiri Azizbek Abduvaliyev xabar bermoqda.

Mehmonlarga O‘zbekistonning ushbu mamlakatdagi Favqulodda va muxtor elchisi Ulug‘bek Maqsudov hamrohlik qildi.

— Mazkur tashrif elchixonamiz, Saudiya Arabistoni Bosh investitsiya qo‘mitasi va Savdo-sanoat palatasi hamda Namangan viloyati hokimligi hamkorligida tashkil etildi. Delegatsiya tarkibida Saudiya Arabistoni moliya, Savdo va investitsiyalar hamda Atrof-muhit, suv resurslari va qishloq xo‘jaligi vazirliklarining yuqori martabali vakillari, Ajlan & Bros Holding Group, Awad Group, ELM, Al Shanawani, Gulf Pioneers kabi 10 dan ortiq yirik kompaniya rahbarlari bor, — dedi Ulug‘bek Maqsudov.
Mehmonlar dastlab Namangan shahridagi Aisha home tekstil va “Istiqlol tekstil dizayn” (Ideal brendi) korxonalarida bo‘ldi. Bu yerda namoyish etilgan tayyor kiyim-kechaklar, mehmonxona xo‘jaligi mahsulotlari va momiq sochiqlarni Saudiya Arabistoniga eksport qilish, korxonalarning doimiy faoliyat ko‘rsatuvchi shourumlarini tashkil etish masalalari muhokama qilindi.

To‘raqo‘rg‘on tumanidagi “Shirinlik” madaniyat saroyida Namangan viloyati va Saudiya Arabistoni ishbilarmon doiralari ishtirokidagi xalqaro biznes-forum bo‘lib o‘tdi. Mehmonlar forum doirasida tashkil etilgan sanoat va qishloq xo‘jalik mahsulotlari yarmarkasida viloyatda ishlab chiqarilayotgan mahsulotlar bilan tanishdi.

Viloyat hokimi Xayrullo Bozorov ishbilarmonlarga qishloq xo‘jaligi, chorvachilik, energetika, neft-gaz, foydali qazilmalar, yengil sanoat va turizm kabi sohalardagi salohiyat, Namanganda faoliyat yuritayotgan erkin iqtisodiy zonalar hamda ularda investorlar uchun taklif etilayotgan imtiyozlar haqida batafsil ma’lumot berdi.

Turkiyaning Idealist Mimarlik arxitektura kompaniyasi vakili Ibrahim Chelepo‘ven kompaniyasi tomonidan tayyorlangan “Nanay” kichik turistik zonasi loyihasini taqdim qildi. Yangiqo‘rg‘on tumanida barpo etilishi rejalashtirilayotgan jahon standartlari darajasidagi turistik majmua konsepsiyasi mehmonlarda qiziqish uyg‘otdi.
Shuningdek, mehmonlarga Chortoq tumanining investitsion salohiyati, ushbu hududda amalga oshirilishi rejalashtirilgan loyihalar haqidagi arab tilida tayyorlangan videolavha namoyish etildi.

Forum yakunida 2B va B2G formatida uchrashuvlar o‘tkazildi. Chust tumanidagi mis koni hamda Minbuloq neft va gaz konlariga qiziqish bildirgan Gulf Pioneers investitsion kompaniyasi namanganliklarni Saudiya Arabistonida ish bilan ta’minlash borasida ham o‘z hamkorligini taklif qildi. Ajdodlari vodiylik bo‘lgan Ayub Muhammad Avad o‘zining Awad Group kompaniyasi bilan Namanganda mehmonxonalar qurish niyatini bildirdi.

Saudiya Arabistoni Bosh investitsion qo‘mitasi rahbari Badir Muhammad Almufgay Saudiya Arabistoni biznesi Namangan bilan turizm, neft-gaz, kimyo, tekstil va energetika kabi sohalarda hamkorlikka tayyor ekanligini ta’kidlab, bu borada muloqotni davom ettirish uchun viloyat hokimligi vakillarini shu yil noyabr oyida Ar-Riyod shahrida bo‘lib o‘tadigan O‘zbekiston va Saudiya Arabistoni hukumatlararo qo‘shma komissiyasining navbatdagi yig‘ilishiga taklif qildi.